paragraph_text: Studentski časopis „mali Levijatan“ postoji od 2006. godine kao realizacija ideje tadašnjih studenata Fakulteta političkih znanosti u Zagrebu koja je trebala promicati politologiju kao studij zainteresiranim kolegama s drugih fakulteta. Mali Levijatan svojim je postojanjem ostvario dodatni prostor u kome bi studenti imali priliku izraziti svoje stavove i razmišljanja o aktualnim politološkim temama te podići studentski dijalog na jednu višu, akademskoj zajednici i političkoj znanosti, primjereniju razinu. Omogućavajući studentima zainteresiranima za znanost prostor za izražavanje, „mali Levijatan“ pomaže i u objašnjavanju često nejasno definiranog politološkog identiteta. Isto tako, cilj časopisa je promicati, kroz prezentaciju kvalitetnih studentskih radova, politologiju, kao relativno mladu znanstvenu disciplinu.